Virallinen lehti nro C 096 , 08/04/1999 s. 0042



KIRJALLINEN KYSYMYS E-2132/98 esittäjä(t): Alfonso Novo Belenguer (ARE) komissiolle (10. heinäkuuta 1998) Aihe: Euro ja lääkeaineiden pakkaukset Espanjan 20. joulukuuta säädetyssä lääkeainelaissa 25/1990 määrätään, että lääkkeiden pakkauksissa on ilmoitettava muiden tietojen ohella hinta ja viimeinen käyttöpäivä. Nykyisin Espanjassa kaikissa lääkeainepakkauksissa hinta ilmoitetaan pesetoina. Euroopan unionin yhteistä rahaa koskevien määräyksien voimaantulo merkitsee ensin siirtymäkautta, jolloin hinnat ilmoitetaan sekä euroina että pesetoina, jonka jälkeen ne on ilmoitettava ainoastaan euroina. Tämä tilanne on ongelmallinen, sillä markkinoilla on jo nyt lääkeaineita, joiden pakkauksissa hinnat on merkitty pesetoina ja joiden viimeinen käyttöpäivä on vuonna 2003. Aikooko komissio ehdottaa toimenpiteitä, joilla voitaisiin välttää kustannukset, jotka syntyisivät näiden tuotteiden vetämisestä markkinoilta ja hintojen uudelleen merkitsemisestä pakkauksiin euroina? Komission jäsenen Yves-Thibault de Silguynkomission puolesta antama vastaus (21. syyskuuta 1998) Ihmisille tarkoitettujen lääkkeiden merkinnöistä ja pakkausselosteista annetussa neuvoston direktiivissä 92/27/ETY(1) ei edellytetä hinnan ilmoittamista pakkauksessa. Direktiivin 5 artiklan mukaan jäsenvaltiot voivat kuitenkin vaatia hinnan ilmoittamista pakkauksessa. Espanja on käyttänyt hyväkseen tätä mahdollisuutta lääkelaissa 25/190. Ellei Espanjan lainsäädäntöä muuteta, velvollisuus ilmoittaa hinta lääkkeiden pakkauksessa on jatkossa edelleen voimassa ja se muuttuu velvollisuudeksi ilmoittaa hinta euroina 1. tammikuuta 2002 alkaen. Kuten komission suosituksessa hintojen ja muiden rahamäärien kaksoismerkinnästä vahvistetaan, vähittäiskauppiailla ei ole yhteisön tasolla lakiin perustuvaa velvollisuutta käyttää kaksoismerkintää siirtymäaikana. Komissio kehottaa kuitenkin vähittäiskauppiaita käyttämään mahdollisuuksien mukaan kaksoismerkintää merkittävässä osassa tuotteita, mikä helpottaa kuluttajien ja henkilökunnan siirtymistä euroon. Muiden yritysten ja vähittäiskauppiaiden lailla apteekkienkin on valmistauduttava euron käyttöönottoon. Tähän liittyy tavaroiden hinnan ilmoittaminen euroina viimeistään 1. tammikuuta 2002. Joitain kuluja syntyy tietenkin laite- ja ohjelmistomuutoksista ja henkilökunnan kouluttamisesta euron käyttöönottoon. Ei ole kuitenkaan mitään syytä ajatella, että apteekeille aiheutuisi suhteellisesti korkeammat kulut sellaisten tuotteiden uudelleenhinnoittelusta, joiden käyttöaika ulottuu vuoden 2002 tammikuuta pitemmälle. Sama ongelma koskettaa monia muita vähittäismyyntialoja ja tuotteita, esimerkiksi kirjoja. Lisäksi uudelleenhinnoittelu on yleistä hintamuutosten vuoksi. Apteekkien olisi harkittava hintojen kaksoismerkintää siirtymäaikana, jolloin tuotteita ei tarvitse hinnoitella uudelleen tammikuussa 2002. Edellä mainittujen syiden vuoksi komissio ei aio ryhtyä erityisiin lääketeollisuutta koskeviin toimenpiteisiin euron käyttöönoton takia. Komissio aikoo kuitenkin auttaa edelleen eri alojen yrityksiä varmistaakseen euron kitkattoman ja kustannuksiltaan tehokkaan käyttöönoton. Tämä selittää sen, miksi komissio edistää suosituksessaan vuoropuhelua ja yhteistyöhön perustuvia ratkaisuja. (1) EYVL L 113, 13.4.1992.